b'\n_START_ARTICLE_\nLedin\xc4\x97 antis\n_START_SECTION_\nI\xc5\xa1vaizda\n_START_PARAGRAPH_\nNedidel\xc4\x97, ma\xc5\xbea, apvalia galva ir trumpu snapu antis. Patino nugarin\xc4\x97 pus\xc4\x97, sparnai ir kr\xc5\xabtin\xc4\x97 juodai rudi. Galvos \xc5\xa1onai pilki, kaklo \xc5\xa1onai vir\xc5\xa1uje juodi, apa\xc4\x8dioje rudi. Kitos galvos ir kaklo dalys baltos. Uodega smaili, labai ilga. Pilvas, antuodegis ir pauodegys balti. Snapas juodas su geltona juostele. Kojos pilkos. Rainel\xc4\x97 raudona. Patel\xc4\x97 pilkesn\xc4\x97 u\xc5\xbe patin\xc4\x85. Jos galva ir kaklas balti su pilkomis plunksnomis. Nugara rusva, pilvin\xc4\x97 pus\xc4\x97 balta. Snapas juodas. Kojos \xc5\xbealsvai juodos. \xc5\xbdiem\xc4\x85 patino galva ir kaklas gelsvai balti, pilko atspalvio. Kaklo \xc5\xa1onai rudi, pe\xc4\x8diai balti. Patino plunksn\xc5\xb3 apdaras gana \xc4\xafvairus, nes jis \xc5\xa1eriasi net 3 kartus per metus. Jaunikliai pana\xc5\xa1\xc5\xabs \xc4\xaf patel\xc4\x99, bet ne toki\xc5\xb3 ry\xc5\xa1ki\xc5\xb3 spalv\xc5\xb3.\n_START_SECTION_\nPaplitimas\n_START_PARAGRAPH_\nEurazijoje paplitusi nuo Skandinavijos iki Beringo j\xc5\xabros pakran\xc4\x8di\xc5\xb3. \xc5\xa0iaur\xc4\x97je arealas siekia Arkties vandenyno pakrant\xc4\x99. \xc4\xae pietus paplitusi iki pietin\xc4\x97s mi\xc5\xa1katundr\xc4\x97s. Gyvena \xc5\xa0iaur\xc4\x97s Amerikoje, Islandijoje, daugelyje Arkties vandenyno sal\xc5\xb3. \xc5\xbdiemoja pie\xc4\x8diau esan\xc4\x8di\xc5\xb3 j\xc5\xabr\xc5\xb3 pakrant\xc4\x97se._NEWLINE_Aptinkama visoje Lietuvos teritorijoje. Da\xc5\xbena Baltijos j\xc5\xabros pakrant\xc4\x97se.\n_START_SECTION_\nBiologija\n_START_PARAGRAPH_\nTipi\xc5\xa1kas tundros pauk\xc5\xa1tis. Gyvena ir peri prie e\xc5\xbeer\xc5\xb3. Per migracij\xc4\x85 ilsisi j\xc5\xabros pakrant\xc4\x97se. Lizd\xc4\x85 \xc4\xafsiruo\xc5\xa1ia sausoje vietoje netoli vandens. J\xc4\xaf suka da\xc5\xbeniausiai tundros \xc5\xbeema\xc5\xabgi\xc5\xb3 med\xc5\xbei\xc5\xb3, ret\xc5\xb3 kr\xc5\xabm\xc5\xb3 priedangoje arba viksv\xc5\xb3 kupstuose. Vienoje d\xc4\x97tyje paprastai b\xc5\xabna 6\xe2\x80\x937 kiau\xc5\xa1iniai, sveriantys po ma\xc5\xbedaug 40 gram\xc5\xb3. Patel\xc4\x97 uoliai peri apie 23 dienas. Ypa\xc4\x8d nesitraukia nuo lizdo paskutin\xc4\x97mis dienomis._NEWLINE_K\xc4\x85 tik i\xc5\xa1sirit\xc4\x99 jaunikliai kelias dienas b\xc5\xabna lizde, paskui patel\xc4\x97 juos vedasi \xc4\xaf tundr\xc4\x85 prie viksvynais apaugusi\xc5\xb3 e\xc5\xbeer\xc5\xb3. Jaunikliai paprastai jungiasi \xc4\xaf bendrus b\xc5\xabrius. Kartais dvi patel\xc4\x97s ved\xc5\xbeioja net 20 an\xc4\x8diuk\xc5\xb3. 35 dien\xc5\xb3 am\xc5\xbeiaus jaunikliai jau skraido ir b\xc5\xabna savaranki\xc5\xa1ki._NEWLINE_Perimviet\xc4\x97se minta v\xc4\x97\xc5\xbeiagyviais, moliuskais, lervomis, smulkiomis \xc5\xbeuvyt\xc4\x97mis. Augalin\xc4\xaf maist\xc4\x85 lesa retai.'